b"\n_START_ARTICLE_\nEchinospartum horridum\n_START_SECTION_\nDescripci\xc3\xb3\n_START_PARAGRAPH_\nArbust rabassut, viva\xc3\xa7, amb forma de coix\xc3\xad, densament espin\xc3\xb3s, que arriba a mesurar fins a uns 40 cm d'al\xc3\xa7ada. Les branques s\xc3\xb3n molt denses i estan armades d'espines r\xc3\xadgides. Creixen uns al costat dels altres ocupant extenses superf\xc3\xadcies. Cada fulla est\xc3\xa0 formada per un conjunt de 3 fol\xc3\xadols petits, amb forma de punta de llan\xc3\xa7a, piloses per sota. Les flors s'agrupen per parelles, encara que a vegades s\xc3\xb3n solit\xc3\xa0ries. S\xc3\xb3n de color groc viu sobre brots curts i mancats d'espines. Els fruits es troben en una beina o llegum cobert de p\xc3\xa8ls sedosos. Floreix a l'estiu i la tardor. Amb 4 anys adquireix aquesta forma de bola espinosa i als 30 o 40 anys de vida comen\xc3\xa7a a assecar-se pel centre fins a morir. La crema de matollars per a crear pastures afavoreix aquesta esp\xc3\xa8cie, que recolonitza al cap d'uns anys. Els pastors cremaven peri\xc3\xb2dicament aquesta esp\xc3\xa8cie per a obtenir pastures.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nAquesta esp\xc3\xa8cie \xc3\xa9s end\xc3\xa8mica del Mass\xc3\xads Central franc\xc3\xa8s i dels Pirineus. La seva \xc3\xa0rea espanyola es limita al Pirineu central i occidental (des de Leoz i Vall de Roncal fins a la Ribagor\xc3\xa7a lleidatana). _NEWLINE_Habita a pedregars, prats i a sobre roques calc\xc3\xa0ries. \xc3\x89s una planta amant de la llum. Colonitza terrenys erosionats o incendiats i ocupa sempre zones assolellades, no resistint l'ombra. Suporta la sequedat que causen els vents, les gelades i els freds. Germina molt b\xc3\xa9 despr\xc3\xa9s dels incendis. Aquesta esp\xc3\xa8cie s'acompanya de ginebre com\xc3\xba, boixerola, espernallac a algunes zones i diverses herb\xc3\xa0cies com Teucrium pyrenaicum, Teucrium polium, Crepis albida, Plantago lanceolata i Hippocrepis comosa.\n_START_SECTION_\nTaxonomia\n_START_PARAGRAPH_\nEchinospartum horridum va ser descrita per (Vahl) Rothm. i publicada a Botanische Jahrb\xc3\xbccher f\xc3\xbcr Systematik, Pflanzengeschichte und Pflanzengeographie 72: 83. 1941.\n_START_SECTION_\nCitologia\n_START_PARAGRAPH_\nNombre de cromosomes de l'esp\xc3\xa8cie Echinospartum horridum (Fam. Leguminosae) i t\xc3\xa0xons infraespec\xc3\xadfics: n = 22; 2n = 44."